ആചാരത്തിലൊതുങ്ങി ഓച്ചിറ പകല്പ്പൂരം തഴവ: ഓച്ചിറ പരബ്രഹ്മ ക്ഷേത്രത്തില് ഇരുപത്തിയെട്ടാം ഓണാഘോഷത്തിന്റെ ഭാഗമായി, പതിനായിരങ്ങള് പങ്കെടുക്കേണ്ടിയിരുന്ന പകല്പ്പൂരം കൊവിഡിന്റെ പശ്ചാത്തലത്തില് ഇത്തവണയും പ്രതീകാത്മക ചടങ്ങുകളില് ഒതുങ്ങി. ഇത് രണ്ടാം തവണയാണ് നാടിന്റെ ഉത്സവത്തെ കൊവിഡ് വരിഞ്ഞുമുറുക്കുന്നത്. ക്ഷേത്രപരിധിയിലെ 52 കരകളില് നിന്നായി പല വലിപ്പത്തിലുള്ള ഇരുന്നൂറില്പ്പരം കെട്ടുകാളകളും ആയിരത്തില്പ്പരം വാദ്യമേള കലാകാരന്മാരും അലങ്കരിച്ച ഫ്ലോട്ടുകളുമൊക്കെയായി വര്ണാഭമായി നടന്നിരുന്ന ഉത്സവം ചടങ്ങില് ചിട്ടപ്പെടുത്തിയ കാഴ്ച ഭക്തരെ നിരാശരാക്കി. ഇരുപത്തിയെട്ടാം ഓണ ദിനമായ ഇന്നലെ രാവിലെ മുതല് ക്ഷേത്രത്തില് നല്ല തിരക്കായിരുന്നു. ജില്ലാ ദുരന്തനിവാരണ അതോറിട്ടിയുടെ നിര്ദേശം അനുസരിച്ച് ഉച്ചയ്ക്ക് ശേഷം പൊതുജനങ്ങള്ക്ക് ക്ഷേത്രത്തില് പ്രവേശനം അനുവദിച്ചിരുന്നില്ല. ഭരണസമിതിയുടെ മേല്നോട്ടത്തില് തയ്യാറാക്കിയ ഒരു ജോഡി ചെറിയ കെട്ടുകാളയെ വൈകിട്ട് 3.30ഓടെ ക്ഷേത്ര നന്ദികേശന്മാര്, ക്ഷേത്ര വാദ്യമേളക്കാര് എന്നിവയുടെ അകമ്ബടിയോടെ പ്രധാന ആല്ത്തറകള് ചുറ്റി ചടങ്ങുകള് പൂര്ത്തീകരിച്ചു. കൊവിഡ് മാനദണ്ഡം പാലിച്ച് ഭാരവാഹികള് ഉള്പ്പെടെ 40 പേര് മാത്രമാണ് ചടങ്ങില് പങ്കെടുത്തത്. ക്ഷേത്ര ഭരണ സമിതി സെക്രട്ടറി കളരിക്കല് ജയപ്രകാശ്, പ്രസിഡന്റ് പ്രൊഫ. ശ്രീധരന്പിള്ള, വൈസ് പ്രസിഡന്റ് ആര്.ഡി. പത്മകുമാര്, ട്രഷറര് എം.ആര്. വിമല് ഡാനി എന്നിവര് ചടങ്ങുകള്ക്ക് നേതൃത്വം നല്കി. ആഘോഷത്തോടനുബന്ധിച്ച് വിവിധ കെട്ടുകാള സമിതികള് കഴിഞ്ഞ ദിവസം അന്നദാനവും മറ്റും നടത്തിയിരുന്നു.